Međimurjenkoira

Međimurjenkoira (Mali međimurski pas) eli međi on kroatialainen koirarotu. Sillä ei ole FCI:n tunnustusta, mutta se on kotimaansa kansallisen kennelliiton Hrvatski Kinoloski Savez sekä myös Suomen Kennelliiton hyväksymä. Rodun nimessä esiintyvä đ-kirjain tulee lausua kuin sen tilalla olisi dj-kirjainyhdistelmä.

Ulkonäkö 

Međimurjenkoira kuuluu fenotyypiltään pieniin susimaisiin koiriin. Se muistuttaa pystyine korvineen hieman länsigöötanmaanpystykorvaa ja welsh corgia, mutta on piirteiltään näitä selvästi maatiaismaisempi. Raajat ovat voimakkaat, suorat ja lyhyet ja käpälät pyöreät. Häntä on keskipitkä. Säkäkorkeus on 28–33 cm ja rungon pituus on yhden kolmaosan säkäkorkeutta suurempi. Karvapeite on suora, jäykkä ja tiheä, pituudeltaan 3–5 cm.

Väritys vaihtelee: sallittuja ovat niin yksivärinen, kaksivärinen kuin kolmivärinenkin (tricolor).
yksivärinen: keltainen, ruskea eri sävyissään, harmaa tai musta
kaksivärinen: joko yhdistelmä kahdesta yksivärisellä sallitusta väristä tai yhdestä yksivärisellä sallitusta väristä ja valkoisista merkeistä (valkokirjava)
kolmivärinen: joko yhdistelmä kolmesta yksivärisellä sallitusta väristä tai kahdesta yksivärisellä sallitusta väristä ja valkoisista merkeistä

Alkuperä 
Rotua on kasvatettu yli 100 vuoden ajan Međimurjen alueella ja muissa osissa Luoteis-Kroatiaa. Sitä on kasvatettu perinteisesti maaseudulla, jossa sitä käytetään pihavahtina ja tuholaiseläinten torjujana. Sitä pidetään kuitenkin nykyisin myös kaupungissa, ja pienen kokonsa ansiosta se soveltuu hyvin urbaaneihin olosuhteisiin.

Kroatian Kennelliitto tunnusti međimurjenkoiran kroatialaiseksi roduksi vuonna 2010, ja se esiteltiin julkisesti ensi kerran "pieni međimurjelainen koira" -esityksessä Zagrebin kansainvälisessä koiranäyttelyssä samana vuonna.

Rotu Suomessa 
Međi hyväksyttiin Suomen Kennelliitossa roduksi 2.4.2020, ja 1.1.2021 alkaen rotua on saanut rekisteröidä virallisesti ER-rekisteriin ja rodun koirilla on ollut koe- ja näyttelyoikeus. Toukokuussa 2021 syntyi ensimmäinen suomalainen pentue.

Lähteet

Viitteet 

FCI:n ulkopuoliset rodut
SKL 1 Lammas- ja karjakoirat
Paimenkoirat
Kroatialaiset koirarodut